Onderskei God se stem van ons lewensomstandighede - www.bybelkennis.co.za
Let not widows be neglected. After the Lord be thou their guardian – Ignatius.
Elke gelowige wil van God hoor. My skape luister na my stem; Ek ken hulle en hulle volg My (Johannes 10:27). As dinge om ons gebeur, wil ons weet of dit God is. Is dit wat Hy my vra om te doen? God gebruik ons omstandighede om met ons te praat. Omdat God met Moses uit 'n brandende bos gepraat het, verwag ons dat Hy ook met ons op 'n wonderbaarlike manier sal praat. God praat egter dikwels in daardie stil oomblike of deur ander mense of deur gewone lewensomstandighede.
Waar begin dit? Met 'n verhouding. As jy nie 'n verhouding met God in Jesus Christus het nie, gaan jy nie sy stem hoor nie. As ons 'n verhouding met God het, hoe kan ons sy stem in ons omstandighede hoor? Ron Edmondson het 'n paar gedagtes hieroor.
Meet jou omstandighede teen die waarheid van God se woord
God sal Hom nooit weerspreek nie. Hy sal nooit met ons praat, ook nie deur ons omstandighede, wat sy woord weerspreek nie.
God gebruik mense om sy stem te bevestig
Selfs in ons omstandighede stuur God mense oor ons pad om sy wil vir ons lewe te bevestig.
Weet dat God 'n plan het
'n Mens beplan sy pad, maar die Here bepaal hoe hy loop (Spreuke 16:9). Ons moet lewe met 'n doel – God se doel. God gebruik ons ondervindings om ons te vorm.
Ondersoek jou omstandighede in die lig van God se oorkoepelende plan
Wees versigtig om 'n beluit na een gebeurtenis of een stel omstandighede te neem. Kyk terug oor jou lewe, maar oor 'n periode. In Jeremia 29:11 sê God dat Hy 'n plan vir sy volk het, maar dit neem 70 jaar voor die volk uit ballingskap terugkeer. Dikwels roep God ons herhaaldelik voor ons werklik sy stem hoor.
Moenie toelaat dat omstandighede jou verhoed om God se plan te hoor en te gehoorsaam nie
Soms lyk ons omstandighede maar donker, maar ons weet eers wat ons omstandighede beteken as ons van God gehoor het. Vrees is 'n groot wapen in die hand van die duiwel – hy gebruik omstandighede om ons weg te lei van God.
Vra vir God om jou sy perspektief op jou omstandighede te wys
Julle vra na my wil en julle sal dan my wil ken as julle met julle hele hart daarna vra (Jeremia 29:13). As ons in ons omstandighede van God wil hoor, moet ons intens luister.
God se primêre doel om met ons te praat is sy ewige doelwitte
Ons beperk God dikwels tot hierde wêreld en vergeet dat Hy 'n oneindige God is.
Om God se wil te ken, moet ons van Hom hoor en sy wil vir ons lewens ken. Ons moet leer hoe om sy stem te hoor. In die lawaai van hierdie wêreld moet ons versigtig luister om sy stem te onderskei. God praat nog steeds met ons. Doen alles in jou vermoë om sy stem te hoor.